Start sikret andreplass og opprykk fra Obos-ligaen søndag. Gjensynet med Eliteserien kan bli med helt ny klubblogo, for ledelsen ønsker å bytte bort den blå og hvite vimpelen med en svart løve.

Det skriver Start i en pressemelding like før medlemsmøtet startet tirsdag kveld. Start har hatt den samme logoen siden klubben ble etablert for 112 år siden.

– Det er en spennende profil som medlemmene får se i kveld. Her tar man Start-historien på alvor – samtidig som vi får vist at dette er klubb som vil opp og frem, sier styreleder i IK Start, Geir Tønnesland til klubbens hjemmeside.

Leder i supporterklubben Tigerberget, Christina Bråten, ble overrasket over forslaget som ble presentert tirsdag.

– Det er absolutt spennende tanker. Jeg skjønner hvor de vil med logoforandringen med tanke på historien og det å fornye seg, men samtidig vil jeg tro at det finnes mange skeptikere som vil beholde logoen. Det blir spennende å se hva de kommer frem til, skriver hun i en SMS til TV 2.

Etter kveldens medlemsmøte blir det innkalt til et ekstraordinært årsmøte, der hvor forslaget skal opp til votering, skriver Fædrelandsvennen.

Start fikk tidligere i år nye eiere, og har forsterket administrasjonen med flere nye personer, blant andre Tor-Kristian Karlsen som sportslig leder.

Klubben har også signerte en rekke nye spillere, og tidligere i høst fikk Steinar Pedersen sparken. Siden da har Mick Priest, som Karlsen tok meg seg fra israelske Maccabi Haifa, vært hovedtrener for kristiansanderne.

Forslaget til endring av Start-logoen har også skapt debatt på sosiale medier.